ທ່ານ ແສງເພັດ ຮຸ່ງບຸນຍວງ, ເອກອັກຄະລັດຖະທູດວິສາມັນຜູ້ມີອຳນາດເຕັມແຫ່ງ ສປປ ລາວ ປະຈຳ ສສ ຫວຽດນາມ ຢ້ຽມຢາມ ແລະ ພົບປະສັງສັນກັບກອງ ບັນຊາການທະຫານນະຄອນຫລວງຮ່າໂນ້ຍ
by Soulivone | Jan 5, 2021 | News
ໃນວັນທີ 04/01/2021 ທີ່ກອງບັນຊາການທະຫານນະຄອນຫລວງຮ່າໂນ້ຍ ໄດ້ມີພິທີພົບປະ ລະຫວ່າງ ຄະນະນຳສະຖານເອກອັກຄະລັດຖະທູດແຫ່ງ ສປປ ລາວ ປະຈຳ ສສ ຫວຽດນາມ ແລະ ຄະນະນຳກອງບັນຊາການທະຫານນະຄອນຫລວງຮ່າໂນ້ຍ, ເພື່ອເປັນການສະເຫຼີມສະຫຼອງວັນສ້າງຕັ້ງສາທາລະນະລັດປະຊາທິປະໄຕ ປະຊາຊົນລາວຄົບຮອບ45 ປີ (2/12/1975-2/12/2020) ແລະ ວັນເກີດປະທານ ໄກສອນ ພົມວິຫານ ຄົບຮອບ 100 ປີ (13/12/1920-13/12/2020), ວັນສ້າງຕັ້ງກອງທັບປະຊາຊົນລາວ ຄົບຮອບ 72 ປີ, ວັນສ້າງຕັ້ງກອງທັບປະຊາຊົນຫວຽດນາມຄົບຮອບ 76 ປີ.
ໃນການພົບປະທ່ານ ພົນຈັດຕະວາ ຫງວຽນ ກວັກ ຢວຽດ, ຫົວໜ້າກອງບັນຊາການນະຄອນຫຼວງຮ່າໂນ້ຍ ຕາງໜ້າການນຳພັກ, ລັດ ແລະ ປະຊາຊົນຫວຽດນາມ ໂດຍສະເພາະ ແມ່ນກອງບັນຊາການທະຫານນະຄອນຫລວງຮ່າໂນ້ຍເນັ້ນ ໄດ້ຍົກໃຫ້ເຫັນ: 45 ປີ, ພາຍໃຕ້ການນຳພາອັນສະຫຼາດສ່ອງໃສ ຂອງ ພັກປະຊາຊົນປະຕິວັດລາວ, ນຳພາໂດຍປະທານໄກສອນພົມວິຫານທີ່ ເຄົາລົບຮັກ, ປະຊາຊົນລາວບັນດາ ເຜົ່າໄດ້ພິລະອາດຫານເຮັດສຳເລັດພາລະກິດຕໍ່ສູ້ປົດປ່ອຍປະເທດຊາດຢ່າງມີໄຊ, ສະຖາປະນາ ສປປ ລາວ ໃນວັນທີ 2 ທັນວາ 1975. ສາຍພົວພັນລະຫວ່າງສອງກອງທັບ ແລະ ປະຊົນຊົນສອງຊາດຫວຽດນາມ-ລາວ ທີ່ໄດ້ຮ່ວມແຮງຮ່ວມໃຈຊ່ວຍເຫຼືອເຊິ່ງກັນ ແລະ ກັນມາຕະຫຼວດ ເປັນຂີດໝາຍ ທີ່ສ່ອງແສງໃຫ້ເຫັນໃນການປະຕິວັດຮ່ວມຂອງສອງປະເທດຫວຽດນາມ ແລະ ລາວອິກດ້ວຍ. ພ້ອມດຽວກັນນັ້ນກໍໄດ້ຍົກໃຫ້ເຫັນຜົນສຳເລັດທີ່ກອງບັນຊາການທະຫານນະຄອນຫລວງຮ່າໂນ້ຍຍາດມາໄດ້ໃນໄລຍະຜ່ານມາ.
ໃນໂອກາດນີ້ທ່ານ ແສງເພັດ ຮຸ່ງບຸນຍວງ, ເອກອັກຄະລັດຖະທູດວິສາມັນຜູ້ມີອຳນາດເຕັມແຫ່ງ ສປປ ລາວ ປະຈຳ ສສ ຫວຽດນາມ ໄດ້ກ່າວວ່າ: ໃນປະຫວັດສາດແຫ່ງການພົວພັນສາກົນ ແຕ່ອະດີດຈົນເຖິງປັດຈຸບັນ, ການພົວພັນພິເສດ ລາວ – ຫວຽດນາມ, ຫວຽດນາມ – ລາວ ເປັນການພົວພັນທີ່ໂດດເດັ່ນ, ເປັນແວ່ນແຍງແບບຢ່າງທີ່ດີ, ຫາຍາກ, ມີຄວາມໃກ້ຊິດສະໜິດສະໜົມ, ບໍລິສຸດພຸດຜ່ອງ, ປອດໃສຂາວສະອາດ ແລະ ເຕັມໄປດ້ວຍ ການພົວພັນຮ່ວມມືທີ່ມີປະສິດທິຜົນ. ການພົວພັນພິເສດນີ້, ໄດ້ຮັບການກໍ່ຕັ້ງໂດຍ ປະທານ ໂຮ່ຈີມິນ ຜູ້ຍິ່ງໃຫຍ່ ພ້ອມກັບປະທານ ໄກສອນ ພົມວິຫານ ແລະ ປະທານ ສຸພານຸວົງ ທີ່ແສນເຄົາລົບຮັກ ເປັນ ການພົວພັນທີ່ມາຈາກເມັດເລືອດ ແລະ ຢາດເຫື່ອຂອງສະມາຊິກພັກ, ພະນັກງານ, ນັກຮົບປະຕິວັດ ແລະປະຊາຊົນສອງຊາດທີ່ເຈືອຈານກັນຢູ່ແຕ່ລະສະໜາມຮົບ ແລະ ໄດ້ຮັບການຖະໜຸຖະໜອມ ແລະ ເພີ່ມພູນຄູນສ້າງ ຈາກຫລາຍລຸ້ນຄົນ, ຊຶ່ງຜ່ານການທົດສອບໃນແປວໄຟສົງຄາມທີ່ດຸເດືອດຂ້ຽວຂາດນາໆປະການ, ທີ່ເຕັມໄປດ້ວຍການເສຍສະຫລະ, ຫຍຸ້ງຍາກລຳບາກ, ອັນໄດ້ເຮັດໃຫ້ການພົວພັນ ລາວ – ຫວຽດນາມ ໄດ້ກາຍເປັນກົດເກນແຫ່ງຄວາມເປັນຄວາມຕາຍ ແລະ ເປັນກຳລັງແຮງທີ່ແຂງແກ່ນ ແລະ ເປັນຂອດຕັດສິນທຸກໄຊຊະນະຂອງການປະຕິວັດສອງປະເທດ.
ພ້ອມດຽວກັນນັ້ນທ່ານ ແສງເພັດ ຮຸ່ງບຸນຍວງ ຍັງໄດ້ຕີລາຄາສູງ ຕໍ່ຜົນງານ ແລະ ການພົວພັນຮ່ວມມື ລະຫວ່າງກອງບັນຊາການທະຫານນະຄອນຫລວງວຽງຈັນ ແລະ ກອງບັນຊາການທະຫານນະຄອນຫລວງຮ່າໂນ້ຍ ທີ່ຍາດມາໄດ້ໃນຕະຫລອດໄລຍະທີ່ຜ່ານມາ ເຊິ່ງເປັນການປະກອບສ່ວນອັນສຳຄັນເຂົ້າໃນການປັບປຸງກໍ່ສ້າງກຳລັງຂອງລາວ, ທັງເປັນການປະກອບສ່ວນເຂົ້າໃນການເພີ່ມພູນຄູນສ້າງສາຍພົວພັນມິດຕະພາບອັນຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານລະຫວ່າງສອງພັກ, ສອງລັດ, ສອງກອງທັບ ແລະປະຊາຊົນສອງຊາດລາວ – ຫວຽດນາມ ໃຫ້ນັບມື້ຈະເລີນງອກງາມ ແລະ ແຕກດອກອອກຜົນຍິ່ງໆຂຶ້ນ.